มันนี่ทูเดย์
ไทยพาณิชย์ปฏิเสธขายหุ้นประกัน
4 พ.ย. 2557

ไทยพาณิชย์ปฏิเสธขายหุ้นประกัน
นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ เปิดเผยกรณีมีกระแสข่าวว่า ธนาคารได้ขายหุ้นบริษัท ไทยพาณิชย์ประกันชีวิต ในสัดส่วน 25% ให้กับบริษัทประกันต่างชาตินั้น ไม่เป็นความจริง แต่หากมีผู้ที่สนใจที่จะเข้ามาเป็นพันธมิตรเพื่อเสริมความแข็งแกร่งให้ไทยพาณิชย์ประกันชีวิตก็พร้อมที่จะเปิดรับ เพื่อเป็นการปรับปรุงในส่วนผลิตภัณฑ์และการบริการที่ยังเป็นจุดด้อยให้ดียิ่งขึ้น โดยปัจจุบันธนาคารมีสัดส่วนการถือหุ้นไทยพาณิชย์ประกันชีวิตถึง 94.66%
ธนารักษ์ยันเหรียญ 2 บาทปี’59 ของปลอม 
นายนริศ ชัยสูตร อธิบดีกรมธนารักษ์ เปิดเผยว่า จากกรณีที่มีการเผยแพร่ภาพในโซเชียลว่ามีการพบเหรียญกษาปณ์ชนิดราคา 2 บาท ที่เป็นสีเงินที่ผลิตในปี 2559 ในท้องตลาด ทำให้นักสะสมเหรียญต่างเร่งควานหาเหรียญกษาปณ์ดังกล่าว เพื่อนำมาเก็งกำไรเป็นจำนวนมาก เรื่องดังกล่าวไม่เป็นความจริง เพราะขณะนี้ยังไม่ได้มีการสร้างเหรียญ 2 บาท สำหรับปี 2559 แต่ประการใด อีกประเด็นคือ เหรียญที่ออกเผยแพร่ในข่าวเป็นเหรียญสีเงิน ซึ่งกรมธนารักษ์ไม่ได้ผลิตเหรียญสีเงินตั้งแต่ปี 2551 แล้ว แต่ผลิตเหรียญ 2 บาท ชนิดสีทอง
สำหรับเหรียญกษาปณ์หมุนเวียนชนิดราคา 2 บาท ปี 2559 ที่เป็นข่าวในขณะนี้ ตรวจสอบแล้วอาจเป็นเหรียญสีเงินชุดเก่าปี 2549 ที่ทำเทคนิคด้วยการตัดแต่งภาพในคอมพิวเตอร์ โดยนำเอาเลข “5” มาซ้อนทับบนเลข “4” หากไม่ใช่ภาพตัดแต่งและมีเหรียญดังกล่าวอยู่จริงถือว่าเป็นการปลอมแปลง ซึ่งผู้ใดที่ครอบครองก็จะเข้าข่ายความผิดของ พ.ร.บ.เงินตรา มาตรา 9ที่ห้ามมิให้ผู้ใดทำ จำหน่าย ใช้ หรือนำออกใช้ ซึ่งวัตถุหรือเครื่องหมายใดๆ แทนเงินตรา เว้นแต่จะได้รับอนุญาตจากรมว.คลัง ซึ่งมีบทกำหนดโทษในมาตรา 35 ปรับ 50,000 บาท จำคุกไม่เกิน 3 ปี หรือทั้งจำทั้งปรับ